**Sensorveiledning for emnet HADM4103 – Ledelse i helsevesenet**

Jan Frich, 12.10.2019

Dette er en sensorveiledning for emnet Ledelse i helsevesenet som inngår i det erfaringsbaserte masterstudiet i helseadministrasjon.

**Prosedyre for sensur**

Emnet sensureres av en intern sensor.

Læringsmål for emnet er:

*Kunnskap*

* gjøre rede for begreper og teorier innen administrasjon og ledelse
* gjøre rede for ledelsesoppgaver på ulike nivå i helsevesenet
* gjøre rede for forhold som innvirker på medarbeideres motivasjon
* gjøre rede for hva som kjennetegner velfungerende grupper og team

*Ferdigheter*

* lede og motivere medarbeidere
* anvende ledelsesverktøy
* lede arbeidsgrupper og team
* håndtere konflikter
* utøve ledelse på tvers av profesjoner og tjenestenivåer
* foreta strategiske vurderinger

*Generell kompetanse*

* reflektere over egne forutsetninger for ledelse
* reflektere over egne styrker og svakheter som leder
* reflektere over etiske spørsmål knyttet til styring og ledelse i helsesektoren

**Eksamensform**

Individuell skriftlig hjemmeeksamen med omfang om lag 6 sider.

**Sensurveiledning**

Da emnet inngår i et erfaringsbasert program vil oppgavene typisk be studentene selv beskrive eller gjøre rede for en situasjon eller ledelsesutfordring. Studentene velger én blant flere oppgaver. Det kan gis oppgaver innen alle tema som er dekket av læringsmålene. Dernest forventes det at studenten viser kompetanse i å kunne gjøre bruk av relevante begreper og teori i drøftingen av den aktuelle situasjonen eller ledelsesutfordringen. Følgende momenter skal vurderes ved sensureringen.

* Inneholder oppgaven en redegjørelse for en situasjon eller ledelsesutfordring?
* Er fremstillingen situasjonen eller ledelsesutfordringen nyansert og presis?
* Anvendes begreper, verktøy, modeller eller teori i drøftingen av det aktuelle eksempelet?
* Er begreper, verktøy, modeller eller teori gjengitt og anvendt på en adekvat og presis måte?
* Viser studenten evne til å reflektere over de ledelsesmessige problemstillingene som reises?
* Viser besvarelsen til relevant litteratur og er referanser satt opp på en ensartet måte?

**Bedømmelse**

Eksamen bedømmes med karakterene bestått eller ikke bestått. Det gis en kortfattet skriftlig individuell tilbakemelding og begrunnelse til kandidaten.